《早发胶州往沂与叶方伯马上一日耳目所闻见各成古诗》
元代·李裕

轻飙屏氛翳，天际无纤瑕。曙河颓坤维，残月明窗纱。

满野乱号鸡，隔林起栖鸦。寂寥对短炬，悽恻闻悲笳。

征骖命夙驾，玉勒黄金騧。翩翩渡胶河，悠悠徂琅琊。

崒嵂山万重，逶迤路三叉。惊湍激漰湃，深谷虚谽谺。

陉岘抗亭馆，隈隩藏人家。细流抱村曲，险径沿崖斜。

缘危试扪葛，涉深还问槎。徒旅惮路遥，疲马倦鞭挝。

行行虽云苦，往往得景嘉。山连远峰叠，溪断芳丛遮。

笙簧林间鸟，鼓吹池中蛙。空洞啸虎豹，陡涧潜龙蛇。

岫列若围屏，树密如排衙。仙宫绕层阿，閒敞静喧哗。

烟岚互明灭，竹木相交加。武陵远相似，山阴奚足誇。

平生惬幽旷，爱此停征车。休憩倚茂松，披拂搴馀葩。

道人意勤绻，留我饭胡麻。山盘荐细韭，涧水烹新茶。

青童抱绿绮，朱颜双髻丫。白雪翻素手，清响殊琵琶。

是时微雨收，夕照笼馀霞。缥缈川原迥，徘徊瞻望赊。

不其閒火牛，潍水空囊沙。斯人已沦谢，往事堪伤嗟。

昨日齐城中，百卉方萌芽。薰风忽南至，绿柳连青葭。

匪徒时物变，不觉鬓已华。行迈犹靡靡，飘泊天一涯。

安如东陵侯，学种青门瓜。

作者简介：（1294—1338）元婺州东阳人，字公饶。文宗至顺元年进士。少从许谦学，撰《至治圣德颂》。英宗召见，令宿卫禁中。文宗时授承事郎，同知汴梁路陈州事，有惠政。改道州路总管府推官，时裕已卒一月。